“Uzagrostar xolding” kompaniyasi faoliyatini tashkil etish toʻgʻrisida
(resolution, 2026-02-09)

Oʻzbekiston Respublikasi Prezidentining 2025-yil 14-fevraldagi “Tomorqa yer egalari va dehqon xoʻjaliklari faoliyatida zamonaviy tashkiliy tizimni joriy qilish va moliyaviy qoʻllab-quvvatlashning qoʻshimcha chora-tadbirlari toʻgʻrisida”gi PF-22-son Farmoni ijrosini tashkil etish maqsadida: 1. Tomorqa yer egalari va dehqon xoʻjaliklari faoliyatini rivojlantirish va qishloq xoʻjaligi mahsulotlari ishlab chiqarishni kengaytirish boʻyicha kengash (keyingi oʻrinlarda – Kengash) va “Tadbirkorlikni rivojlantirish kompaniyasi” AJ boshqaruv organlarining quyidagi takliflariga rozilik berilsin: a) “Uzagrostar xolding” kompaniyasini (keyingi oʻrinlarda – Xolding kompaniya) masʼuliyati cheklangan jamiyat shaklida tashkil etish; b) “Tadbirkorlikni rivojlantirish kompaniyasi” AJ tashkiliy tuzilmasiga alohida direktor oʻrinbosari lavozimini kiritish va unga Xolding kompaniya faoliyatiga rahbarlik qilish vazifasini yuklash; v) tashqi va ichki bozorlarda talab yuqori boʻlgan qishloq xoʻjaligi mahsulotlari kesimida bazaviy va qamrab olinadigan tumanlarni belgilash va ushbu hududlardagi mahallalarda mahsulot yetishtirishning ixtisoslashuvini chuqurlashtirish boʻyicha Xolding kompaniya muassisligida ixtisoslashgan kompaniyalarni (keyingi oʻrinlarda – ixtisoslashgan kompaniyalar) 1-ilovaga muvofiq tashkil etish. Bunda: bazaviy tumanlar ixtisoslashgan kompaniyalarning asosiy faoliyati uchun markaz boʻlib hisoblanadi; qamrab olinadigan hududlarda belgilangan navlardagi mahsulotlarni yetishtirish, saqlash, qayta ishlash, qadoqlash va tashish bilan bogʻliq innovatsiyalar, yangi texnologiyalar va yondashuvlarni tarqatish va joriy etishni kengaytirish nazarda tutiladi; dastlabki bosqichda bazaviy tumanlarda ishlarni boshlash va ixtisoslashgan kompaniyalarni tashkil etishga tayyorgarlik koʻrish maqsadida Xolding kompaniyaning tegishli hududdagi yuridik shaxs boʻlmagan loyiha ofislari tashkil etilishi mumkin. 2. “Uzagrostar xolding” kompaniyasining hamda uning muassisligida tashkil etiladigan ixtisoslashgan kompaniyalarning asosiy vazifalari 2-ilovaga muvofiq tasdiqlansin. Kengash (S. Annaklichev) ikki hafta muddatda ixtisoslashgan kompaniyalarning asosiy vazifalari va funksiyalarini nazarda tutuvchi namunaviy nizomni tasdiqlasin. 3. Shunday tartib oʻrnatilsinki, unga koʻra aholi tomorqalarida va dehqon xoʻjaligi yer maydonlarida mahsulot yetishtirish boʻyicha ixtisoslashuvni ragʻbatlantirish maqsadida quyidagi moliyaviy qoʻllab-quvvatlash instrumentlari joriy etiladi. Bunda: a) Agrosanoatni rivojlantirish va qoʻllab-quvvatlash davlat maqsadli jamgʻarmasi hisobidan: uzum koʻchatini shpalerga oʻtkazishga har bir shpaler uchun 15 ming soʻmgacha subsidiya beriladi; tomorqadagi bogʻlarni yangilash uchun “in-vitro” koʻchat sotib olish xarajatining 50 foizi qoplab beriladi; b) Qishloq xoʻjaligini davlat tomonidan qoʻllab-quvvatlash jamgʻarmasi mablagʻlari hisobidan 2025-yilda meva-sabzavot mahsulotlari yetishtirish va ularning xaridi uchun ajratiladigan imtiyozli kreditlarga 1 trillion soʻm yoʻnaltiriladi. Belgilansinki, Qishloq xoʻjaligini davlat tomonidan qoʻllab-quvvatlash jamgʻarmasi resurslari hisobidan meva-sabzavot mahsulotlari yetishtirish xarajatlarini moliyalashtirish uchun kreditlar tijorat banklari orqali 14 foiz stavkada (shundan 5 foiz bank marjasi) sugʻurta polisi va 30 foizlik garov taʼminoti asosida ajratiladi. 4. Quyidagilar Xolding kompaniya faoliyatini moliyalashtirishning asosiy manbalari etib belgilansin: “Tadbirkorlikni rivojlantirish kompaniyasi” AJ tomonidan ajratiladigan mablagʻlar; Xolding kompaniyaning boʻsh turgan pul mablagʻlarini tijorat banklari depozitlariga joylashtirish hisobidan olinadigan daromadlar; mahalliy va xalqaro moliya hamda rivojlantirish tashkilotlarining homiylik, grant va kredit mablagʻlari; yetakchi tadbirkorlar va eksportyor korxonalarga xizmat koʻrsatishdan kelib tushadigan pul mablagʻlari; qonunchilik hujjatlarida taqiqlanmagan boshqa mablagʻlar. 5. Belgilansinki, 2025-yilning 1-martidan boshlab qishloq xoʻjaligiga moʻljallangan yer uchastkalari ijara huquqini elektron onlayn auksion savdolari orqali sotishdan tushgan mablagʻlarning 10 foizi respublika budjetiga oʻtkaziladi va maqsadli ravishda aholi tomorqalarida va dehqon xoʻjaligi yer maydonlarida mahsulot yetishtirish boʻyicha ixtisoslashuvni chuqurlashtirish tadbirlariga yoʻnaltiriladi. Bunda: respublika budjetiga tushgan mablagʻlar “Tadbirkorlikni rivojlantirish kompaniyasi” AJga davlat ulushini oshirish uchun yoʻnaltiriladi va maqsadli ravishda Xolding kompaniya va uning muassisligidagi ixtisoslashgan kompaniyalar faoliyatini moliyaviy qoʻllab-quvvatlash uchun sarflanadi; “Tadbirkorlikni rivojlantirish kompaniyasi” AJning ustav fondida davlat ulushini oshirish hisobiga qoʻshimcha chiqariladigan va joylashtiriladigan aksiyalar bilan amalga oshiriladigan birjadan tashqari barcha bitimlar boʻyicha “Fond bozorining axborot resurs markazi” DUKning Yagona dasturiy texnik majmuasi orqali koʻrsatiladigan xizmatlari uchun haq undirilmaydi. 6. Aholi tomorqalari va ijaraga berilgan yer maydonlaridan samarali foydalanishni tashkil etish, moliyaviy va boshqa xizmatlarni koʻrsatish hamda mahsulotlarni ichki va tashqi bozorlarda sotish boʻyicha imkoniyatlarni kengaytirish maqsadida: a) “Oʻzbekiston respublika tovar-xom ashyo birjasi” AJ (Z. Badriddinov) 2025-yil 1-martga qadar “Uzex Agro” elektron savdo platformasida aholi tomorqalari va dehqon xoʻjaliklari yer maydonlarida yetishtirilgan mahsulotlarni toʻgʻridan-toʻgʻri tashqi bozorlarga sotish imkoniyatini yaratsin. Bunda: birjaning xorijiy mamlakatlardagi 48 ta savdo maydonchasi orqali Oʻzbekistonda mahsulotlarni yetishtirish muddatlari, hajmlari va narxlari toʻgʻrisidagi axborotlarning eʼlon qilinishini yoʻlga qoʻysin; 2025-yilda Asaka, Kitob, Baxmal, Xatirchi va Fargʻona tumanlarida, 2026-yilda esa qishloq xoʻjaligiga ixtisoslashgan yana kamida 5 ta tumanda kichik logistika markazlari, shu jumladan, sigʻimi 100 tonnadan kam boʻlmagan muzlatkichli sigʻimlar, urugʻlik, koʻchat, kimyoviy vositalar va mineral oʻgʻitlarni tarqatish markazlarini barpo etib, keyinchalik ularning “Tadbirkorlikni rivojlantirish kompaniyasi” AJ moliyaviy instrumentlari orqali lider tadbirkorlarga berilishini taʼminlasin; b) Kengash (S. Annaklichev): Raqamli texnologiyalar vazirligi (Sh. Shermatov) bilan birgalikda olti oy muddatda 3-ilovaga muvofiq axborot tizimlari va maʼlumotlar bazalarini integratsiya qilgan holda tomorqa va uzoq muddatli ijaraga berilgan yer maydonlari egalariga onlayn maslahat va maʼlumot olish, moliyaviy xizmatlardan foydalanish hamda mahsulotlarni sotish boʻyicha yagona xizmat koʻrsatish va monitoring qilish platformasini (keyingi oʻrinlarda – Platforma) ishga tushirsin; Platformada bir oy muddatda maxsus bank kartasi orqali dehqonlarga yetishtiradigan mahsulotining 70 foizigacha miqdorda imtiyozli onlayn kredit ajratish tizimini ishga tushirsin; bir oy muddatda biznes jarayonlarni raqamlashtirish, xususan, mavjud axborot tizimlarini integratsiya qilish orqali Platformaning mobil ilovasini ishlab chiqsin va yetakchi tadbirkorlar, eksportyorlar hamda logistika korxonalari jalb qilinishini taʼminlasin. 7. Belgilansinki, Kengash tavsiyasiga asosan Xolding kompaniya va ixtisoslashgan kompaniyalarga tovar (ish, xizmat)lar eksportini rivojlantirish uchun toʻgʻridan-toʻgʻri shartnomalar asosida zamonaviy issiqxona, plantatsiyalar, agrologistika markazlari (agromajmualar) loyihalarini amalga oshirish boʻyicha loyiha-smeta hujjatlarini ishlab chiquvchi va pudrat tashkilotlari bilan shartnomalar tuzish hamda mahalliy va xalqaro yuridik, auditorlik kompaniyalari, investitsiya maslahatchilari hamda investitsiya banklari, ilgʻor xorijiy va mahalliy taʼlim muassasalari, yuqori malakali agronom, texnolog, marketolog, usta dehqonlarni jalb etish, shuningdek, axborotlashtirish qurilmalari, dasturiy taʼminot va laboratoriya jihozlarini xarid qilish huquqi beriladi. Bunda tuziladigan shartnomalar oʻrnatilgan tartibga muvofiq “Loyihalar va import kontraktlarini kompleks ekspertiza qilish markazi” DUKda uch ish kuni ichida kompleks ekspertizadan oʻtkaziladi. 8. Kambagʻallikni qisqartirish va bandlik vazirligiga dehqon xoʻjaliklari va aholi tomorqalari bilan bogʻliq qoʻshimcha vazifa va funksiyalar yuklanishi munosabati bilan Oʻzbekiston fermerlari kengashining 23 ta shtat birligini maqbullashtirish hisobiga Kambagʻallikni qisqartirish va bandlik vazirligi markaziy apparatiga 10 ta, Qoraqalpogʻiston Respublikasi Kambagʻallikni qisqartirish va bandlik vazirligi hamda viloyatlar kambagʻallikni qisqartirish va bandlik boshqarmalariga 1 tadan 13 ta shtat birligi ajratilsin. 9. Mazkur qarorning oʻz vaqtida va sifatli amalga oshirilishini hamda natijadorligini taʼminlash maqsadida: a) Kengash (S. Annaklichev) Iqtisodiyot va moliya vazirligi (I. Norqulov) va “Tadbirkorlikni rivojlantirish kompaniyasi” AJ (A. Maxamatov) bilan birgalikda: 2025-yil 20-fevralga qadar Xolding kompaniyaning tashkiliy tuzilmasini ishlab chiqib, tasdiqlasin; 2025-yil 1-martga qadar tegishli tijorat banklari va tuman hokimliklari bilan birgalikda mazkur qarorning 1-ilovasiga muvofiq bazaviy tumanlarda ixtisoslashgan kompaniyalarning tashkiliy tuzilmasini tasdiqlagan holda rahbar va malakali xodimlar bilan butlanishi hamda uning faoliyati yoʻlga qoʻyilishini taʼminlasin; 2025-yil 10-martga qadar har bir bazaviy va qamrab olinadigan tumanlarda eksportyor va yetakchi tadbirkorlar bilan uchrashuvlarni oʻtkazgan holda qishloq xoʻjaligi mahsulotlari yetishtirishdan tortib eksport bozorlarida sotishgacha boʻlgan barcha bosqichdagi muammo va masalalar roʻyxatini hamda kerakli statistika va tahliliy maʼlumotlar bazasini shakllantirsin. Bunda: tadbirkorlar tomonidan koʻtarilgan masalalar va tahliliy maʼlumotlar asosida qisqa muddatda amalga oshiriladigan ishlar boʻyicha batafsil chora-tadbirlar rejasini tasdiqlasin hamda uning bajarilishini taʼminlasin; ixtisoslashgan kompaniyalar tomonidan amalga oshirilgan ishlar yuzasidan hisobotlar, tizimli muammo va takliflarni har oy yakuni bilan muhokama qilib borsin hamda ularning natijalari boʻyicha maʼlumotlarni Vazirlar Mahkamasiga kiritib borsin; b) Vazirlar Mahkamasi Kengash va Xolding kompaniya tomonidan kiritilgan masalalarni va hujjatlar loyihalarini soddalashtirilgan va tezkor tartibda koʻrib chiqib, tegishli qarorlarning qabul qilinishini taʼminlasin; v) Qishloq xoʻjaligi vazirligi (I. Abdurahmonov) Oʻsimliklar karantini va himoyasi agentligi (I. Ergashev), Bojxona qoʻmitasi (A. Mavlonov) bilan birgalikda: 10 kun muddatda Oʻzbekiston Respublikasida muvofiqlik sertifikatiga ega boʻlgan urugʻlik va koʻchat importi bilan shugʻullanuvchi korxonalar va ekishga ruxsat berilgan navlar boʻyicha roʻyxatni Xolding Kompaniyaga yetkazsin; bir oyda xorijiy koʻkat ekinlari urugʻlari va navlarini oʻrganib, aholi xonadonigacha yetkazib berish tizimini yoʻlga qoʻysin; 2025-yil 1-aprelga qadar mahsulotlar eksporti boʻyicha asosiy hamkor mamlakatlarning oʻsimliklar karantini va himoyasi sohasidagi tashkilotlari bilan birgalikda eksport oldi koʻrigini va sertifikatlash xizmatlarini bevosita mahsulotlar joʻnatilgunga qadar tashkil qilish amaliyotini joriy qilsin; ixtisoslashgan kompaniyalar uchun urugʻlik va koʻchat import qilishda soddalashtirilgan tizimni joriy etsin hamda ekish mavsumida narxlar keskin oshishining oldini olish boʻyicha shaxsan javobgar etib belgilansin; g) Qishloq xoʻjaligi vazirligi (I. Abdurahmonov), Agrosanoatni rivojlantirish agentligi (N. Abdullayev) 2025-yil 1-martga qadar: sabzavot urugʻlari va koʻchatlari hamda mevali daraxtlar koʻchatlarini sifatli tarzda yetkazib berish boʻyicha qoʻllanma va maʼlumotnomalarni Xolding kompaniyaga va ixtisoslashgan kompaniyalarga yetkazib bersin hamda bazaviy va qamrab olinadigan tumanlarda seminar va treninglar tashkil etsin; ixtisoslashgan kompaniyalar bilan eng sara va hosildorligi yuqori urugʻ va koʻchatlar navlarini tayyorlash hamda yetkazib berish boʻyicha ilmiy-tadqiqot ishlarini oʻtkazish, maʼlumotlar bazasini shakllantirish jarayoniga ilmiy-tadqiqot institutlarini jalb qilsin va amaliy hamkorlikni yoʻlga qoʻysin; d) Oʻzbekiston texnik jihatdan tartibga solish agentligi (A. Jumanazarov): 10 kun muddatda qishloq xoʻjaligi mahsulotlari eksportyorlariga, Xolding kompaniyaga va ixtisoslashgan kompaniyalarga hududlarda eksport uchun yetishtirilayotgan qishloq xoʻjaligi mahsulotlari sifatini laboratoriyada aniqlash va sertifikatlash boʻyicha soddalashtirilgan tartibda xizmat koʻrsatish tizimini joriy etsin; qishloq xoʻjaligi mahsulotlari yetishtiruvchi korxonalar va eksportyorlarga xorijiy bozorlardagi talablar boʻyicha oldindan maʼlumot berish va onlayn xabardor qilish, ularni oʻqitish hamda doimiy maslahat xizmatlarini yoʻlga qoʻysin; e) Tashqi ishlar vazirligi (B. Saidov), Investitsiyalar, sanoat va savdo vazirligi (L. Kudratov) Savdo-sanoat palatasi (D. Vahobov) bilan birgalikda Oʻzbekiston Respublikasida yetishtirilgan qishloq xoʻjaligi mahsulotlari brendini targʻib qilish va eksport bozorlarini kengaytirishga koʻmaklashsin; j) Davlat aktivlarini boshqarish agentligi (A. Ortikov) ikki oy muddatda Oʻzbekiston fermerlari kengashi huzuridagi Fermer xoʻjaliklarini qoʻllab-quvvatlash jamgʻarmasiga tegishli davlat aktivlaridan samarali foydalanish boʻyicha takliflarni Vazirlar Mahkamasiga kiritsin. 10. Xolding kompaniya “Biznesni rivojlantirish banki” ATBga tegishli Toshkent shahri Yunusobod tumani Bogʻishamol koʻchasi 282-uy manzilidagi binoda bepul foydalanish huquqi asosida joylashtirilsin. Davlat aktivlarini boshqarish agentligi, Qoraqalpogʻiston Respublikasi Vazirlar Kengashi va viloyatlar hokimliklari bazaviy tumanlarda ixtisoslashtirilgan kompaniyalarning faoliyat koʻrsatishi uchun zarur boʻlgan bino-inshootlar ajratilishini taʼminlasin. 11. Kengash Kambagʻallikni qisqartirish va bandlik vazirligi bilan birgalikda mahallalarda har bir aholi tomorqasidan maqsadli va samarali foydalanish maqsadida yerni tayyorlash, urugʻ, koʻchat, daraxtlar ekish, issiqxonalar qurish boʻyicha ishlarni tashkil etish va yuzaga kelayotgan muammo va kamchiliklarni aniqlash hamda ularni bartaraf etish boʻyicha vazifalar va chora-tadbirlarning ijrosi boʻyicha har oy yakuni bilan keyingi oyning 15-sanasiga qadar Oʻzbekiston Respublikasi Prezidenti Administratsiyasiga axborot kiritib borsin. 12. Mazkur qarorning ijrosini samarali tashkil qilishga masʼul etib Bosh vazir oʻrinbosari J.A. Qoʻchqorov belgilansin. Qaror ijrosini muhokama qilib borish, ijro uchun masʼul idoralar faoliyatini muvofiqlashtirish va nazorat qilish Oʻzbekiston Respublikasi Bosh vaziri A.N. Aripov zimmasiga yuklansin. T/rJoylashgan tumaniIxtisoslashgan korxona (brend) nomiQamrab olinadigan tumanlarIxtisoslashuv yoʻnalishlari1.Yangiyoʻl tumani“Yangiyoʻl — Agro Star” MCHJBulungʻur, Sirdaryo, AsakaPomidor, quritilgan pomidor, koʻkatlar, bulgʻor qalampiri2.Qoʻshrabot tumani“Qoʻshrabot — Agro Star” MCHJIshtixon, Urgut, XatirchiMayiz3.Angor tumani“Angor — Agro Star” MCHJBekobod, Boʻka, Quyi ChirchiqPiyoz, brokkoli, karam, gulkaram4.Denov tumani“Denov — Agro Star” MCHJJarqoʻrgʻon, Qumqoʻrgʻon, UchkoʻprikLimon va limon mahsulotlari, yeryongʻoq5.Toshkent tumani“Toshkent — Agro Star” MCHJBoʻstonlik, Qibray, ParkentRezavor mevalar(malina, maymunjon, qulupnay, golubika)6.Jomboy tumani“Jomboy — Agro star” MCHJBulungʻur, Gʻallaorol, UzunYongʻoq, bodom, pista7.Quva tumani“Quva — Agro Star” MCHJParkent, Oʻzbekiston, Quvasoy shahriShaftoli, gilos, gullar, koʻchatlar8.Fargʻona tumani“Fargʻona — Agro Star” MCHJBeshariq, Rishton, OʻzbekistonOʻrik va turshak9.Asaka tumani“Asaka — Agro Star” MCHJNamangan, Gʻijduvon, TermizSabzavot koʻchatlari10.Beruniy tumani“Beruniy — Agro Star” MCHJKegeyli, Chimboy, QoʻngʻirotChorva ozuqasi11.Mirzachoʻl tumani“Mirzachoʻl — Agro Star” MCHJMirzaobod, Koʻkdala, Sardoba, Yangibozor, Gurlan, Xovos, OqoltinTarvuz, qovun12.Bulungʻur tumani“Bulungʻur — Agro star” MCHJJomboy, Toyloq, SamarqandKartoshka13.Uzun tumani“Uzun — Agro Star” MCHJKitob, KattaqoʻrgʻonXurmo, anjir14.Baxmal tumani“Baxmal — Agro Star” MCHJQuva, Samarqand, Shahrisabz, Hazorasp, YangiariqOlma, nok15.Buxoro tumani“Buxoro — Agro Star” MCHJYangiqoʻrgʻon, Kitob, PayariqToyfi (uzum)16.Oltiariq tumani“Oltiariq — Agro Star” MCHJParkent, Buxoro, Ishtixon, OltinsoyUzum(rizamat, husayni, kelinbarmoq, qorakishmish)17. Yangiqoʻrgʻon tumani “Namangan-Agro Star” MCHJChortoq, Kosonsoy, Soʻx Qora olxoʻri18. Qiziltepa tumani “Navoiy-Agro Star” MCHJNavbahor, Muborak, Boysun, Tomdi Chorvachilik (qoramol, qoʻy, qorakoʻlchilik)19. Mirzaobod tumani “Sirdaryo-Agro Star” MCHJBoyovut, Quva, Sherobod, Kitob Anorchilik20. Koson tumani “Qashqadaryo-Agro Star” MCHJKasbi, Guliston, Dehqonobod Sabzichilik va kavrak yetishtirish 21. Gurlan tumani “Xorazm-Agro Star” MCHJSirdaryo, Quyi Chirchiq, Xonqa Sholichilik 1. “Uzagrostar xolding” kompaniyasining asosiy vazifalari: aholi tomorqalari va uzoq muddatli ijaraga berilgan hamda boshqa qishloq xoʻjaligi korxonalariga tegishli yer maydonlarida mahsulot yetishtirishda ixtisoslashuvni chuqurlashtirish orqali tumanlar va mahallalarda “oʻsish nuqtalari”ni shakllantirish; bazaviy va qamrab olinadigan tumanlarda tomorqa va ijara yer maydonlaridan unumli foydalanish boʻyicha ijobiy tajribani boshqa tumanlarda ham bosqichma-bosqich qoʻllash, alohida yoʻnalishlarda va tegishli brend ostida faoliyat yuritishga ixtisoslashgan kompaniyalarni tashkil etish va ularning faoliyatini muvofiqlashtirish; Kengash bilan kelishgan holda ixtisoslashgan kompaniyalar ustav kapitalini shakllantirish va moliyaviy resurslar bilan taʼminlash uchun mablagʻlar yoʻnaltirish; har bir tanlab olingan yoʻnalishda dastlabki bosqichda 100 ta mahalladagi aholi tomorqalari va uzoq muddatli ijaraga berilgan yer maydonlarida bir xil tur va standartdagi mahsulotlar yetishtirish boʻyicha ixtisoslashuvni chuqurlashtirish, keyinchalik ularning sonini 500 taga olib chiqish; mavjud muammo va masalalarni tezkorlik bilan hal qilish uchun Iqtisodiyot va moliya vazirligi, Qishloq xoʻjaligi vazirligi va boshqa vakolatli davlat organlari bilan hamkorlikda zaruriy normativ-huquqiy hujjatlarni ishlab chiqish; bazaviy va qamrab olinadigan hududlarda aholi tomorqalarida va ijaraga berilgan ekin maydonlarida suv tejovchi texnologiyalardan foydalanish hamda yashil va innovatsion yondashuvlarni qoʻllab-quvvatlash boʻyicha Kengash bilan kelishgan holda amaldagi mexanizmlarni takomillashtirish va yangilarini joriy etish. 2. “Uzagrostar xolding” kompaniyasi muassisligida tashkil etiladigan ixtisoslashgan kompaniyalarning asosiy vazifalari: bazaviy va qamrab olinadigan tumanlarda mavjud tomorqa, dehqon, fermer xoʻjaliklariga va boshqa korxonalarga tegishli yer maydonlari hajmi, mahallalar ixtisoslashuvi, asosiy eksport yoʻnalishlari toʻgʻrisidagi asosiy maʼlumotlar bazasini shakllantirish; ilmiy-tadqiqot institutlari bilan hamkorlikda sifatli urugʻ va koʻchatlarni tanlash, olib kelish va ularning ekilishini tashkil etish; mahsulot yetishtirish va qayta ishlashga xalqaro standartlarni (Global G.A.P, Organic, Halal va h.k.) joriy qilishni moliyaviy qoʻllab-quvvatlash hamda mahsulotlarni eksportga chiqarish boʻyicha fitosanitariya sertifikatlarini rasmiylashtirishga koʻmaklashish; qishloq xoʻjaligi mahsulotlari brendini yaratish, yuqori qiymatli bozorlarni topish uchun yetakchi tadbirkorlar, xalqaro mutaxassislar bilan hamkorlik qilish hamda loyihalarni birgalikda amalga oshirish; yashil texnologiyalar, jumladan, quyosh panellari, geokollektorlar, tomchilatib sugʻorish, lazerli tekislash, issiqlik nasoslarini joriy qilishni qoʻllab-quvvatlash, bunda ushbu yondashuvlar asosida kamida 1 gektargacha maydonda zamonaviy issiqxonalar barpo etish; agroturizmni rivojlantirish, jumladan, qishloq xoʻjaligi va baliqchilik mahsulotlari festivallari va sayillarini tashkil etish.